《一丛花 咏红白桃花》
清代·周贻繁

红儿醉倚雪儿醒。谁似此娉婷。东风解释凋零恨，倒金罍、快意怡情。

月窟移来，赤城留得，莫道不分明。

濛濛细雨湿无声。娇靥带愁轻。仙源旧迹凭谁问，倚雕栏、对影盈盈。

一样情怀，两般风韵，各自可怜生。

作者简介：周贻繁，字茹馨，湘潭人。元氏县知县张玠室。姊诒端，即文襄左侯夫人也。繁与姊并传诗学于母王。文襄曾合刻其词为《慈云诗钞》。